**Ministru kabineta noteikumu projekta   
“Grozījumi Ministru kabineta 2019. gada 25. jūnija noteikumos Nr. 276  
“Valsts izglītības informācijas sistēmas noteikumi"”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta “Grozījumi Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi”” (turpmāk – noteikumu projekts) mērķis ir noteikt Valsts izglītības informācijas sistēmas (turpmāk – VIIS) saturu attiecībā uz nepieciešamo VIIS iekļaujamo datu apjomu, tai skaitā atbilstoši Starptautisko skolu likuma prasībām.  Noteikumu projekts stāsies spēkā nākamajā dienā pēc tā publicēšanas. Atsevišķi grozījumu punkti stāsies spēkā 2021. gada 1. maijā, 28. jūnijā, 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Starptautisko skolu likuma 12. panta otrajā daļā doto deleģējumu Ministru kabinetam, kā arī, lai nodrošinātu Ministru prezidenta 2020. gada 16. jūlija rezolūcijas Nr. 12/2020-JUR-143 izpildi, kas cita starpā nosaka uzdevumu sagatavot un noteiktā kārtībā iesniegt Ministru kabinetā Starptautisko skolu likuma 12. panta otrajā daļā minēto tiesību akta projektu, tādējādi nodrošinot Ministru kabinetam dotā uzdevuma izpildi.  Noteikumu projekts sagatavots arī pēc Izglītības un zinātnes ministrijas iniciatīvas:  1) pamatojoties uz Eiropas Reģionālās attīstības fonda projekta "VIIS attīstība – izglītības monitoringa sistēma" (Nr. 2.2.1.1/17/I/019) veicamajiem uzdevumiem, kuru starpā ir VIIS publiskā portāla, anketēšanas un apziņošanas risinājuma izstrāde;  2) pamatojoties uz Eiropas Reģionālās attīstības fonda projekta “Izglītības kvalitātes monitoringa sistēmas izveide un īstenošana” (Nr. 8.3.6.2/17/I/001) uzdevumiem, kuru starpā ir izglītības kvalitātes monitoringa rādītāju izveide. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 11. jūlijā stājās spēkā Starptautisko skolu likums, kura 12. panta otrā daļa paredz, ka kārtību, kādā starptautiskā skola ievada VIIS informāciju par starptautisku izglītības programmu, izglītojamiem un pedagogiem, kā arī šīs informācijas saturu, nosaka Ministru kabinets.  Ievērojot minēto, noteikums projekts paredz papildināt norādi, uz kāda likuma pamata Ministru kabineta 2019. gada 25. jūnija noteikumi Nr. 276 “Valsts izglītības informācijas sistēmas noteikumi” (turpmāk – noteikumi) izdoti, ar norādi uz Starptautisko skolu likuma 12. panta otro daļu.  Noteikumu projekts arī nosaka VIIS iekļaujamo informāciju par starptautisku izglītības programmu (noteikumu 8.1 punkts), izglītojamo starptautiskā izglītības programmā, tai skaitā izglītojamam izsniegto izglītības dokumentu (noteikumu 11.1 un 19.1 punkts). Uz starptautisko skolu piemērojams arī noteikumu 7. punkts, kas nosaka VIIS iekļaujamo informāciju par izglītības iestādi, izņemot informāciju par izglītības iestādes akreditāciju (Starptautisko skolu likums neparedz izglītības iestādes akreditāciju), un noteikumu 15. punkts, kas nosaka VIIS iekļaujamo informāciju par pedagogiem, izņemot informāciju par pedagoga profesionālās darbības kvalitātes apliecību (kvalitātes pakāpes piešķir saskaņā ar Izglītības likuma regulējumu, un minētais regulējums neattiecas uz starptautisko skolu pedagogiem, kas īsteno tikai starptautisku izglītības programmu). Attiecīgi precizēts noteikumu 7. un 15. punkts.  Noteikumu projekts arī paredz precizēt noteikumu normas, kas nosaka kārtību, kādā tiek ievadīta informācija VIIS, tādējādi attiecinot minēto regulējumu arī uz starptautisko skolu.  Latvijas starptautiskās sadarbības apjomam un ārvalstu uzņēmumu un organizāciju un starptautisko organizāciju pārstāvniecību skaitam Latvijā, ir pieaudzis arī pieprasījums vispārējās izglītības iegūšanai svešvalodās. Saskaņā ar Valsts izglītības informācijas sistēmā ievadīto informāciju un Izglītības un zinātnes ministrijas rīcībā esošajiem datiem par starptautiskās izglītības piedāvājumu Latvijā 2019./2020.mācību gadā, visu līmeņu vispārējās izglītības programmas, ieskaitot pirmsskolas izglītības programmas, kurām ir saistība ar ārvalstīs vai starptautiskās organizācijās veidotu vispārējās izglītības saturu, īsteno sešas privātās izglītības iestādes: Latvijas Starptautiskā skola (*International School of Latvia*), Rīgas Starptautiskā skola (*International School of Riga*), Britu vidusskola Latvijā (*King's College, The British School of Latvia*), privātā sākumskola "Rīgas Vācu skola" (*Deutsche Schule Riga (DSR)*), Žila Verna Rīgas Franču skola (*Ecole française Jules Verne de Riga*) un starptautiskā vidusskola Ekziperī (*Exupéry International School (EIS)*).  Ziņas par starptautisko skolu izglītojamajiem (noteikumu 11.1 punkts) ziņas VIIS ir nepieciešamas, lai nodrošinātu obligātās dokumentācijas pieejamību izglītības iestādēs (tādēļ apredzēta personas datu ievade sistēmā un to pārbaude Fizisko personu (Iedzīvotāju) reģistrā), nodrošinātu statistikas apkopošanu par izglītības ieguves procesu Starptautiskajās skolās, sniegtu informāciju mācību un audzināšanas procesa kvalitātes pilnveides pasākumu izstrādei, īstenošanai un kontrolei, veiktu informācijas apmaiņu ar citām valsts un pašvaldību informācijas sistēmām normatīvajos aktos noteiktajos gadījumos. Tāpat ziņas VIIS ir nepieciešamas, lai nodrošinātu korektus datus izglītības dokumentos (personas datu ievade sistēmā un to pārbaude Fizisko personu (Iedzīvotāju) reģistrā, aktuālais, vārds, uzvārds, personas kods, personas identitāti apliecinošie dokumenti), nodrošinātu statistikas apkopošanu par izglītības ieguves procesu starptautiskajās skolās (vārds, uzvārds, personas kods vai izglītības iestādes piešķirtais personas identifikācijas numurs, kas nesakrīt ar personas kodu (ja personai Latvijā nav piešķirts personas kods), dzimums, dzimšanas datums, miršanas datums, valstiskā piederība un tās veids, statuss Fizisko personu (Iedzīvotāju) reģistrā, datums izglītojamā uzņemšanai un atskaitīšanai no izglītības iestādes, klase, grupa vai kurss, profesionālās ievirzes klase (grupa) atbilstoši izglītības programmai, kuru izglītojamais apgūst, mācību statuss, iemesls atskaitīšanai no izglītības iestādes), sniegtu informāciju mācību un audzināšanas procesa kvalitātes pilnveides pasākumu izstrādei, īstenošanai un kontrolei, veiktu informācijas apmaiņu ar citām valsts un pašvaldību informācijas sistēmām normatīvajos aktos noteiktajos gadījumos. Vienlaikus papildus skaidrojam, ka, piemēram, personas miršanas datums tiek ietverts VIIS tādēļ, ka ar šo datumu tiek izbeigta personas piesaiste konkrētai iestādei minētajā lomā un pēc miršanas datuma netiek vairāk veiktas darbības ar šo personu. Savukārt personas statuss (aktīvs / pasīvs) Fizisko personu (Iedzīvotāju) reģistrā ir nepieciešams VIIS tādēļ, ka šī pazīme norāda, ka nav iespējama personas datu atjaunošana no Fizisko personu (Iedzīvotāju) reģistra (piemēram, personas uzvārda maiņa pasīvas personas gadījumā no iedzīvotāju reģistra netiks saņemta). Fizisko personu (Iedzīvotāju) reģistrā personai ir statuss “pasīvs”, piemēram, gadījumā, ja personai beigusies uzturēšanās atļauja Latvijā. Ja no Fizisko personu (Iedzīvotāju) reģistra tiek saņemts statuss “aktīvs”, tad, datus saņemot no Fizisko personu (Iedzīvotāju) reģistra, tiek tiešsaistes režīmā aktualizēta arī pārējā informācija. Personas deklarētās, reģistrētās vai personas norādītās dzīvesvietas adrese, tās aktualizēšanas datums, faktiskās dzīvesvietas adrese, vecāki, to personas kods un deklarētās, reģistrētās vai personas norādītās dzīvesvietas adreses (personām līdz 18 gadu vecumam) nepieciešami, lai nodrošinātu operatīvu saziņu ar izglītojamajiem vai to likumīgajiem pārstāvjiem (par izglītojamajiem līdz 18 gadu vecumam).  Papildus minētajam, noteikumu projekts paredz šādas izmaiņas VIIS saturā un funkcionalitātē:  1) VIIS esošā funkcionalitāte tiek papildināta ar anketu moduli un apziņošanas servisu, kas izstrādāti projekta "VIIS attīstība – izglītības monitoringa sistēma" (Nr. 2.2.1.1/17/I/019) ietvaros, paredzot iespēju sistēmas lietotājiem izveidot un publicēt aptaujas anketas, kā arī izplatīt informāciju, izmantojot VIIS apziņošanas servisu. Ievērojot minēto, noteikumi tiek papildināti ar 5.8. apakšpunktu, kas stāsies spēkā 2021. gada 1. maijā saistībā ar projekta "VIIS attīstība – izglītības monitoringa sistēma" noslēgumu, līdz kuram funkcionalitātei jābūt izstrādātai.  Tiesiskais pamats šādas funkcionalitātes izveidei ir deleģējums Izglītības likuma 14. panta 30. punktā paredzētās tiesības Ministru kabinetam noteikt Valsts izglītības informācijas sistēmas saturu, uzturēšanas un aktualizācijas kārtību. Tādējādi noteikumu projekts paredz, ka Ministru kabinets papildinās VIIS saturu ar anketu moduli un apziņošanas servisu, kurš uzlabos komunikāciju izglītības iestādēm ar izglītojamajiem un viņu likumīgajiem pārstāvjiem un tādējādi uzlabot sniegtās izglītības kvalitāti.  Ja ģimene, pedagogi un speciālisti izglītojamajam nepalīdz risināt viņa problēmas, tad augot un attīstoties veselības, uzvedības problēmas un mācīšanās grūtības neizzūd, bet gan  pastiprinās. Sadarbojoties gan ģimenei, gan pedagogiem vajadzētu atcerēties, ka katram sadarbībā iesaistītajam ir sava pieredze, vajadzības, mērķi, intereses un vērtību sistēma. Katrs  izglītojamais, ģimene, izglītības iestāde ir unikāla, atšķirīga, tāpēc kopīgo mērķu īstenošanā sadarbības veidi un metodes var būt atšķirīgi. Atbilstoši izglītības jomas pētījumiem, piemēram, Hoover-Dempsey[[1]](#footnote-2) (2005) pastāv vairākas stratēģijas, kā izglītības iestāde var veicināt sadarbību ar ģimenēm un paaugstināt skolas kapacitāti vecāku un ģimeņu iesaistīšanai sadarbībā. Šīs stratēģijas paredz dinamisku un interaktīvu izglītības iestādes tēla veidošanu, uzsverot (1) pozitīvu un pretimnākošu izglītības iestādes klimatu un (2) atbalstot savus pedagogus sadarbībā ar ģimenēm. Ieteikumi šādai sadarbībai ietver izvērst efektīvu divvirzienu komunikāciju[[2]](#footnote-3). Izveidotais apziņošanas un anketu modulis VIIS ļauj uzlabot izglītības iestāžu (arī pašvaldību kā izglītības iestāžu dibinātāju un Izglītības un zinātnes ministrijas kā par izglītības nozari atbildīgās ministrijas) komunikācijas iespējas kā vienvirziena tā divvirziena komunikācijas jomā, apmainoties ar informāciju par izglītības iestādes izglītības programmām, izglītojamā sasniegumiem un citiem izglītības procesa un mācību organizācijas aspektiem.  Tāpat izstrādātās funkcionalitātes nodrošinās izglītības jomu un notiekošo procesu raksturojošo informācijas ieguvi, izpildot, piemēram, Izglītības likuma 15. panta 18. punktā un Ministru kabineta 2003. gada 16. septembra noteikumos Nr. 528 „Izglītības un zinātnes ministrijas nolikums” 4. punktā noteiktās funkcijas, kā arī Ministru kabineta 2020. gada 6. oktobra noteikumos Nr. 618 „Izglītības iestāžu, eksaminācijas centru, citu Izglītības likumā noteiktu institūciju un izglītības programmu akreditācijas un izglītības iestāžu vadītāju profesionālās darbības novērtēšanas kārtība” 17.3. punktā noteikto.  Anketu pārvaldības modulis nodrošina iespēju efektīvā veidā apzināt un apkopot primāro informāciju no dažāda veida respondentiem (piemēram, izglītības iestādes), kas ir nepieciešama pilnvērtīgas izglītības kvalitātes monitoringa sistēmas darbības nodrošināšanai automatizētā veidā.  Apziņošanas servisu plānots izmantot, lai veiktu informācijas apriti saistībā ar izglītības procesa nodrošināšanu, piemēram, iesaistīto personu informētību par izglītības jomas un izglītojamo mācību procesa aktualitātēm, kā arī izglītojamo mācību rezultātiem un izaicinājumiem. Apziņošanas serviss nodrošinās VIIS iekļauto personu grupu apziņošanas funkcionalitāti, izmantojot oficiālo elektronisko adresi, e-pastus un īsziņas. Funkcionalitātes nodrošināšanai tiks izmantota VIIS izglītības iestāžu norādīto personu kontaktinformācija, izņemot oficiālās elektroniskās adreses gadījumā, jo šo datu saņemšana notiks tiešsaistes režīmā no Valsts reģionālās attīstības aģentūras pirms paziņojuma nosūtīšanas. Lietotājiem tiks nodrošināta iespēja atteikties no ziņojumu saņemšanas, izņemot paziņojumus ārkārtas situācijās (gadījumos). Šāda apziņošanas sistēma ieviesta, lai izglītības iestādes varētu operatīvi sazināties ar izglītojamajiem un viņu vecākiem ne tikai nosūtot vēstules uz deklarēto adresi, bet izmantot elektroniskos saziņas veidus un tādējādi organizēt informācijas apmaiņu operatīvāk. Nav paredzēta kontaktinformācijas nodošana trešajām pusēm. Noteikumu projektā arī noteikts, ka izglītības iestāžu un sistēmā iekļauto personu anketēšanu un apziņošanu var veikt izglītības procesa nodrošināšanai:  1) izglītības iestāde – iestādē reģistrētos pilngadīgos izglītojamos un nepilngadīgo izglītojamo vecākus (izglītojamie pirmsskolas, pamatizglītības un vidējās izglītības pakāpē), kā arī pedagogus;  2) izglītības iestāžu dibinātāji – dibinātās izglītības iestādes un tajās reģistrētos pilngadīgos izglītojamos un nepilngadīgo izglītojamo vecākus (izglītojamie pirmsskolas, pamatizglītības un vidējās izglītības pakāpē), kā arī pedagogus;  3) Izglītības un zinātnes ministrija un tās padotībā esošās valsts pārvaldes iestādes – izglītības iestāžu dibinātājus, izglītības iestādes un tajās reģistrētos pilngadīgos izglītojamos un nepilngadīgo izglītojamo vecākus (izglītojamie pirmsskolas, pamatizglītības un vidējās izglītības pakāpē), kā arī pedagogus;  4) citas valsts pārvaldes iestādes saskaņā ar normatīvajiem aktiem. Šī norma ir izveidota, lai mazinātu nepieciešamību veikt grozījumus noteikumos, bet paredzot šādu iespēju normatīvajos aktos apziņošanas un anketu moduli varētu izmantot citas valsts pārvaldes iestādes, piemēram, analogi kā tika izmantota Valsts ieņēmumu dienesta Elektroniskās deklarēšanas sistēma, 2020. gada pavasarī informējot iedzīvotājus par rīcību izsludinātajā ārkārtas situācijā. Noteikumu projekts paredz, ka VIIS tiks uzkrāta informācija par izglītojamo vai viņu likumīgo pārstāvju (par izglītojamajiem līdz 18 gadu vecumam) mobilā tālruņa numuru un elektroniskā pasta adresi, kā arī aktuālā informācija par e-adresi tiks iegūta Apziņošanas servisā no Valsts Reģionālās attīstības aģentūras informācijas sistēmas pie e-adreses ziņu nosūtīšanas, tādēļ informācija par personas e-adresi atsevišķi VIIS netiks uzturēta. . Visi šie saziņas veidi izvēlēti, tādēļ ka personām var nebūt visi šie saziņas veidi un dotu iespēju izvēlēties, kuru no saziņas veidiem izmantot (informāciju par mobilā tālruņa numuru un elektroniskā pasta adresi) VIIS aktualizē izglītības iestāde pamatojoties uz datu subjektu sniegto informāciju izglītības iestādei. Ja persona kādu no saziņas kanāliem nevēlas izmantot, to izglītības iestādei var nenorādīt. Tikai oficiālās e-adreses izmantošana neaptvertu visus izglītojamos un viņu pārstāvjus, jo e-adreses izmantošana privātpersonām nav obligāta un tikai neliela daļa (mazāk par 100 000) Latvijas iedzīvotāju ir aktualizējuši e-adresi.  Apziņošanas serviss netiek attiecinātas uz augstākās izglītības iestādēs studējošajiem, jo šajos gadījumos apziņošanu veic augstākās izglītības iestādes savās informācijas sistēmās.    Personu kontaktinformācija no VIIS tiek dzēsta sešus mēnešus pēc izglītojamā vai pedagoga statusa beigām. Šāds periods noteikts, lai neradītu papildus administratīvo slogu gadījumā, ja persona maina izglītības iestādi un kontaktinformācija nebūtu jāievada atkārtoti, bet varētu veikt tikai tās aktualizēšanu gadījumā, ja ziņas ir mainījušās. Tāpat šāds periods nodrošinās iespēju veikt absolventu, kas nav uzsākuši studijas Latvijas izglītības iestādēs, aptauju par studiju turpināšanu ārvalstu augstākās izglītības iestādēs un nepieciešamības gadījumā, citu informāciju.  Lai veiktu izglītības iestāžu operatīvāku apziņošanu VIIS esošā funkcionalitāte tiek papildināta ar lauku, kurā izglītības iestādēm jāievada tās oficiālā elektroniskā adrese, ar nolūku nodrošināt apziņošanas kanālu – e-adresi, projekta "VIIS attīstība – izglītības monitoringa sistēma" (Nr. 2.2.1.1/17/I/019) ietvaros izstrādātajam apziņošanas servisam.  Minētā ES fondu projekta ietvaros paredzēts arī izveidot atvērtās datu kopas, kas tiks publicētas Latvijas Atvērto datu portālā. Paredzēts publicēt šādas atvērto datu kopas:  1) Valsts izglītības informācijas sistēmas klasifikatori;  2) Bērni pirmsskolas izglītības programmās;  3) Izglītojamie vispārējās pamata un vidējās izglītības programmās;  4) Izglītojamie profesionālajās izglītības programmās;  5) Pirmsskolas izglītības programmas;  6) Vispārējās pamata un vidējās izglītības programmas;  7) Profesionālās izglītības programmas;  8) Akadēmiskais personāls;  9) Mācībspēki pirmsskolas, pamata, vispārējās izglītības un profesionālās izglītības iestādēs;  10) Izglītības iestādes;  11) Izglītojamo sekmes izglītības programmās;  12) Izglītojamo kavējumi izglītības programmās.  Personu dati tiek nosūtīti uz atvērto datu portālu tikai apkopotā veidā, piemēram, izglītojamo skaits izglītības programmā – 15, 30 u.tml.  2) VIIS esošā funkcionalitāte tiek papildināta ar Valsts zemes dienesta Valsts adrešu reģistrā esošo teksta un ģeotelpisko informāciju – adrešu klasifikatora datiem ar adrešu punktu koordinātām un telpiskajiem un teksta sasaistes datiem, kā arī administratīvo teritoriju un teritoriālā iedalījuma vienību robežām (par Latvijas teritoriju). VIIS esošo funkcionalitāti papildinot ar iespēju lietotājam adreses ievadīšanu VIIS veikt, izvēloties adresi no adrešu klasifikatora (spēkā esoša, pareizā pierakstā strukturēta adrese). Iepriekš minēto informāciju plānots izmantot, lai nodrošinātu korektu datu attēlošanu VIIS manuāli ievadāmajiem adresācijas objektiem, piemēram, par izglītības iestādēm, tai skaitā izglītības programmu īstenošanas vietām, kā arī lai veiktu ar izglītības jomu saistīto datu attēlošanu kartēs un pārskatos (pamatojoties uz starpresoru vienošanās, kas tiks noslēgta pēc noteikumu projekta stāšanās spēkā, iekļauto informāciju), un veiktu izglītības jomas plānošanu un pilnveides scenāriju modelēšanu.  VIIS vajadzībām Valsts adrešu reģistra informācijas sistēmas datus Izglītības un zinātnes ministrija saņem no Valsts zemes dienesta, noslēdzot starpresoru vienošanos. Valsts zemes dienesta dati tiks izmantoti tikai šai anotācijā aprakstītajiem mērķiem un atbilstoši starpresoru vienošanās paredzētajam.  Kā arī VIIS esošā funkcionalitāte tiek papildināta ar iestādes norēķinu konta numuru atbilstoši normatīvajiem aktiem par studiju kreditēšanu un reģistrācijas numuru atbilstoši Uzņēmumu reģistra datiem. Šie dati ir nepieciešami, jo atbilstoši Ministru kabineta 2020. gada 21. aprīļa noteikumu Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” 26. punkts “26. Studiju kredītu kredītiestāde ieskaita attiecīgās augstākās izglītības iestādes norēķinu kontā.” Vienlaikus veikti papildinājumi Ministru kabineta 2020. gada 21. aprīļa noteikumos Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” 49.1.3. apakšpunktā paredzot, ka kredītiestāde saņem no VIIS arī šos datus par norēķinu kontu..  3) Noteikumu 7.3. apakšpunkts papildināts ar norādi, ka VIIS tiek iekļauta arī informācija par izglītības programmas īstenošanas vietām (t.sk. ieslodzījuma vietās). Tā kā izglītības programmu īstenošanas vieta ne vienmēr sakrīt ar izglītības iestādes juridisko adresi, tad VIIS nepieciešams norādīt arī izglītības programmu īstenošanas vietas, lai Izglītības kvalitātes valsts dienests varētu veikt pārbaudes par izglītības programmu īstenošanu atbilstoši izsniegtajām atļaujām. Datus par izglītības programmu īstenošanu ieslodzījuma vietās nepieciešams uzkrāt, lai nodrošinātu informāciju par izglītojamiem, kas apgūst izglītības programmu ieslodzījuma vietā. Saskaņā ar Ministru kabineta 2001. gada 10. jūlija noteikumiem Nr. 309  “Kārtība, kādā no valsts budžeta sedzami izdevumi profesionālās izglītības un profesionālās kvalifikācijas ieguvei izglītojamiem ar speciālām vajadzībām un notiesātajiem”, Izglītības un zinātnes ministrija, ievērojot Ieslodzījuma vietu pārvaldes priekšlikumu, nosaka ministrijas padotībā esošu profesionālās izglītības iestādi un valsts finansēto vietu skaitu notiesāto apmācībai akreditētajās profesionālās izglītības programmās un valsts budžetā profesionālajai izglītībai paredzēto līdzekļu ietvaros atbilstoši normatīvajiem aktiem par profesionālās izglītības programmu īstenošanas izmaksu minimumu uz vienu izglītojamo sedz pedagogu darba samaksu, valsts obligātās sociālās apdrošināšanas iemaksas, izmaksas par izglītojamo apdrošināšanu pret nelaimes gadījumiem mācību prakses laikā, inventāra, materiālu, mācību līdzekļu un kancelejas preču iegādi. Tāpat arī informācija par to, vai izglītības iestāde nodrošina profesionālās izglītības programmas īstenošanu ieslodzījuma vietās, tiek izmantota ministrijas padotībā esošo profesionālās izglītības iestāžu direktoru mēneša darba algas noteikšanai.  4) Noteikumi precizēti, norādot, ka VIIS tiek uzkrāta informācija par izglītojamam pieprasītu asistenta pakalpojumu, kas ņemot vērā Labklājības ministrijas / Tieslietu ministrijas iebildumu iekļauta šajā noteikumu projektā. Minētā informācija ir nepieciešama, lai nodrošinātu asistentu pakalpojuma administrēšanu un izlietotā finansējuma efektīvu kontroli.  "Atbilstoši likuma “Par grāmatvedību” 2.pantā noteiktajam grāmatvedības sniegtajai informācijai jābūt patiesai, salīdzināmai, savlaicīgai, nozīmīgai, saprotamai un pilnīgai.  Finansējuma saņēmējam ir jāspēj pierādīt finanšu līdzekļu izlietojuma pamatotība, kas nozīmē sasaisti ar konkrēto izglītojamo.  Lai uzlabotu pārskatāmību pār valsts budžeta finansējuma izlietojumu, tiek noteikts papildu pienākums izglītības iestādēm ievadīt datus informācijas sistēmā par personu, kura sniedz asistenta pakalpojumu izglītojamajam, kā arī asistenta faktiski nostrādāto stundu skaitu mēnesī.  Līdz ar to ir nepieciešama asistenta personas datu apstrāde, kā rezultātā tas uzlabos pārskatāmību par valsts piešķirtā finansējuma izlietojumu atbilstoši paredzētajam mērķim.  5) Atbilstoši normatīvajam regulējumam par profesionālās izglītības programmu īstenošanas izmaksu minimumu uz vienu izglītojamo, izglītības iestādēm no valsts budžeta tiek piešķirts finansējums dienesta viesnīcas uzturēšanas izmaksu segšanai, kas tiek aprēķināts uz vienu dienesta viesnīcā dzīvojošo izglītojamo gadā. Tāpat arī saskaņā ar Izglītības un zinātnes ministrijas reglamentu valsts sekretārs atbild par ministrijai piekritīgo nekustamo īpašumu tiesisku un lietderīgu apsaimniekošanu un izmantošanu, attiecīgi ministrijai ir jābūt pieejamai informācijai par tai piekritīgā nekustamā īpašuma, t.sk. dienesta viesnīcu izmantošanu. Dati par dienesta viesnīcās dzīvojošajiem izglītojamajiem tiks izmantoti, lai apzinātu dienesta viesnīcas piepildījumu un noslodzi, kā arī lai nodrošinātu piešķirtā finansējuma izlietojuma lietderību. Ņemot vērā Iekšlietu ministrijas iebildumu, prasība par dienesta viesnīcās dzīvojošo uzskaiti netiek attiecināta uz Iekšlietu ministrijas sistēmas koledžām.  6) Noteikumu projekts paredz veikt grozījumus arī noteikumu 12. punktā, paredzot, ka VIIS norāda datumu, kad studējošais uzsācis studijas konkrētā izglītības programmā, šīs ziņas norāda gadījumos, ja šis datums atšķiras no datuma, kad persona uzsākusi studijas augstākās izglītības iestādē (imatrikulēta). Šādas situācijas veidojas gadījumos, ja studējošais studē vairākās studiju programmās un studijas katrā no programmām uzsāk citā laikā. Dati nepieciešami, studējošo kreditēšanas nodrošināšanai, lai noteiktu precīzu laika periodu par kuru piešķirams studiju vai studējošā kredīts attiecīgās izglītības programmas apguvei, kā arī, lai veidotu precīzākas darba tirgus prognozes, pamatojoties uz studējošo skaitu un studiju uzsākšanas datumiem dažādās programmās.  No 12.1.6. apakšpunkta tiek svītroti vārdi “un personu apliecinoša dokumenta izdevējvalsts”, jo šāda informācija nav nepieciešama (informāciju par personas izcelsmes valsti sniedz dati par valstisko piederību).  Precizēts noteikumu 12.1.6.1 apakšpunkts, papildinot to ar datiem par uzturēšanās tiesību termiņu. Pēc Pilsonības un migrācijas lietu pārvaldes sniegtās informācijas, uzturēšanās dokumenta termiņš var atšķirties no uzturēšanās tiesību termiņa, kurš norādīts minētajā dokumentā, piemēram, uzturēšanās tiesības piešķir uz 5 gadiem, bet dokumentu izsniedz tikai uz 1, kas nozīmē, ka 5 gadu periodā personai būs vairākas reizes jāmaina uzturēšanās dokuments, bet kas nenozīmē, ka persona ir zaudējusi tiesības uz likumīgu uzturēšanos Latvijā, tāpēc augstskolām, kuras slēgs līgumu ar ārvalstu studentiem un kredītiestādēm, kurām jāpieņem lēmums par studiju vai studējošā kredīta no kredītiestādes līdzekļiem, kas ir garantēti no valsts budžeta līdzekļiem piešķiršanu, ir nepieciešams saņemt informāciju gan par dokumenta termiņu, gan par piešķirto uzturēšanas tiesību termiņu. Pazīme, ka personai ir derīgs uzturēšanās dokuments Latvijā, VIIS tiks atzīmēta, pamatojoties uz Fizisko personu reģistra ziņām par uzturēšanas dokumentu un uzturēšanas tiesībām. Noteikumu projekta paredzēts, ka VIIS tiešsaistes režīmā no Fizisko personu reģistra iegūst un saglabā sistēmā šo noteikumu 12.1.6.1 apakšpunktā minēto informāciju, sākot ar 2021. gada 1. augustu, jo informācijas apmaiņas risinājumus ir nepieciešams izstrādāt un pielāgot Fizisko personu reģistram.  Noteikumi papildināti ar 12.6.1.2 apakšpunktu, kas paredz ieviest eksmatrikulācijas veidu - eksmatrikulēts neuzsākot studijas. Šāds eksmatrikulācijas veids ir nepieciešams, lai statistikas vajadzībām var nodalīt studējošos, atskaitītas no studijām neiegūstot izglītības dokumentus un studējošos, kas noslēdz līgumu par studijām (tiek imatrikulēti), bet nesākoties studiju procesam paziņo augstākās izglītības iestādei, ka mācības konkrētajā iestādē tomēr neuzsāks.  Noteikumu 12.8.1. apakšpunktā tiek veikts tehnisks precizējums, aizstājot vārdu “izsniegšanas” ar vārdu “parakstīšanas”, kur VIIS tiek reģistrēts datums, kad studējošais noslēdzis līgumu ar kredītiestādi par studiju vai studējošā kredītu. Grozījums veikts, ņemot vērā kredītiestādes (kas piešķir studiju un studējošo kredītus) priekšlikumu.  12.punktā paredzēts VIIS ieļaut ziņas datumu, ar kuru sistēmā aktualizētas ziņas par studējošā studiju pārtraukumu, eksmatrikulācijas faktu un studiju programmas apguves izbeigšanu (arī gadījumos, ja nenotiek eksmatrikulācija, bet programmas maiņa). Šīs ziņas tāpat kā 10.2.10. apakšpunktā iekļautais studiju programmas datu aktualizēšanas datums ļaus uzlabot informācijas, kas saistīta ar studējošo un studiju kreditēšanu apriti, norādot kredītiestādei par izmaiņām kredītņēmēja datos, kas var ietekmēt kredīta turpmākās izmaksas vai kredīta atmaksas uzsākšanu. Paralēli Izglītības un zinātnes ministrija gatavo papildus grozījumus Ministru kabineta 2020. gada 21. aprīļa noteikumos Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem”, cita starpā precizējot arī datu apjomu, kas tiek nodots kredītiestādēm.  7) Noteikumi papildināti ar 15.13.1 apakšpunktu par pedagogu darba stāžu. Datu nepieciešamību pamato Izglītības attīstības pamatnostādnēs 2021.–2027. gadam “Nākotnes prasmes nākotnes sabiedrībai” (projekts) iekļautā politikas rezultāta “Kvalitatīva un kvantitatīva pedagogu un akadēmiskā personāla ataudze” rezultatīvie rādītāji - Pedagogu darba stāža proporcijas izmaiņas (Pedagogu īpatsvars, kuri pedagoģisko izglītību un/vai skolotāja kvalifikāciju ieguvuši pēdējo 5 gadu laikā un Pedagogu īpatsvars, kuru darba stāžs ir 6–10 gadi), tāpat arī informācija par pedagogu darba stāžu vajadzīga izglītības kvalitātes monitoringa rādītāju uzraudzībai.  8) Precizēts noteikumu 15.14. apakšpunkts, paredzot, ka izglītības iestādei par pedagogu vairs nav jāievada VIIS Latvijā pēc 2020. gada 1. jūnija izsniegtie augstākās izglītības dokumenti.  Šis precizējums saistīts ar to, ka 2020. gada 30. maijā stājās spēkā grozījumi noteikumos, paredzot, ka augstākās izglītības iestādei ir pienākums ievadīt informāciju par izsniegtajiem izglītības dokumentiem 10 darba dienu laikā. Līdz ar to šis precizējums veikts, lai VIIS neveidotos dubulti ieraksti par vienu un to pašu izglītības dokumentu, kā arī, lai mazinātu administratīvo slogu izglītības iestādēm.  9) Papildināts noteikumu 29. punkts, nosakot Valsts izglītības satura centra pienākumu aktualizēt informāciju profesionālo kvalifikāciju klasifikatorā.  10) noteikumi papildināti ar 31.1 punktu un grozīts 66. punkts paredzot, ka Latvijas Pašvaldību savienība pārzina informācijas ievadi un apkopo statistikas datus par pašvaldību dibinātajām izglītības iestādēm un tādējādi saņem VIIS lietotāja tiesības.  11) Noteikumi papildināti ar 32.1.1 apakšpunktu, paredzot, ka izglītības iestāde VIIS ievada un aktualizē iestādes kontaktinformāciju.  12) Pašlaik noteikumu 39. punkts nosaka, ka izglītības iestādes 10 darbdienu laikā pēc attiecīgās informācijas rašanās vai tās izmaiņām ievada un aktualizē sistēmā noteikumu tai skaitā 12.6. apakšpunktā minēto informāciju par eksmatrikulāciju. Saskaņā ar Ministru kabineta 2020. gada 21. aprīļa noteikumu Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” 33. punktā noteikto, ja kredītņēmējs nepabeidz studijas un tiek izslēgts no studējošo saraksta (eksmatrikulēts bez diploma), kredītņēmējs, sākot ar nākamo mēnesi pēc izslēgšanas, maksā studiju kredītlīgumā noteiktos procentu maksājumus. Minētais nozīmē, ka kredītiestādei nepieciešams saņemt datus par eksmatrikulāciju pēc iespējas ātri, lai tās varētu korekti veikt studiju kredītu procentu aprēķinu par posmu, par kuru procentus maksā valsts un pa kuru – pats studējošais, kas ir nākamā (kalendārā) mēneša 1.datums. Ņemot vērā minēto, noteikumu projekts ir papildināts ar prasību, ka noteikumu 12.6. apakšpunktā minēto informāciju izglītības iestāde ievada un aktualizē sistēmā desmit darbdienu laikā pēc attiecīgās informācijas rašanās vai tās izmaiņām, bet ne vēlāk kā tajā pašā kalendārajā mēnesī, kurā persona ir eksmatrikulēta. Grozījumi noteikumu 39. un 40. punktā arī nosaka, ka gadījumā, ja personai nav piešķirts Latvijas Republikas personas kods, tad informāciju par personas vārdu, uzvārdu u.c. noteikumos noteikto informāciju sistēmā ievada izglītības iestāde, kura attiecīgo personu reģistrē informācijas sistēmā.  13) Precizēts noteikumu 43.1 punkts, paredzot, ka ārvalstīs izsniegtie izglītības dokumenti vai ārvalstīs iegūto akadēmisko grādu apliecinošie dokumenti ekspertīzei jāiesniedz, izmantojot VIIS funkcionalitāti.  14) atbilstoši grozījumiem noteikumu 11., 11.1, 15., un 19.1 punktos precizēta informācijas arhivēšanas, anonimizēšanas un dzēšanas kārtība. Informācijas glabāšanas termiņi, noteikti pamatojoties uz datu apstrādes mērķi. Informācija par asistenta pakalpojumiem un dzīvošanu dienesta viesnīcās ir nepieciešama finansējuma izlietojuma kontrolei no Izglītības un zinātnes ministrijas u.c. iestāžu puses, kam šādas tiesības noteiktas normatīvajos aktos. Personu kontaktinformācija tiek glabāta 6 mēnešus pēc izglītojamā vai pedagoga statusa beigām, lai samazinātu administratīvo slogu informācijas ievadīšanā personai atsākot mācības (piemēram, gadījumā, ja persona pabeidz pamatskolu un uzsāk mācības vidējās izglītības iestādē vai gaidījumā, ja maina izglītības iestādi).  14) Noteikumu projekts paredz, ka Izglītības un zinātnes ministrija var slēgt vienošanās ar organizācijām, kas izdod starptautiski atzītus pedagogu un izglītojamo statusu apliecinošus dokumentus.  15) Noteikumos precizēta kārtība, kādā lietotājam jāpiesaka informācijas labošanas nepieciešamība un citas problēmas darbā ar VIIS. Tas veikts ar mērķi, lai uzlabotu lietotāju atbalstu, kā arī lai visas problēmsituācijas ir reģistrētas lietotāju atbalsta sistēmā. Šādā kārtībā var pieteikt dažādas ar VIIS saistītas problēmas, gan arī saņemt konsultācijas par datu ievadi. Noteikumos noteikti arī VIIS iespējamie autentifikācijas līdzekļi, lai nodrošinātu, ka atsevišķai VIIS funkcionalitātei var pieslēgties izglītojamie izmantojot viņu rīcībā esošos autentifikācijas risinājumus, piemēram, vienotās pieteikšanās moduli latvija.lv vai citus autentifikācijas līdzekļus, par kuru izmantošanu Izglītības un zinātnes ministrija kā VIIS pārzinis ir noslēgusi atbilstošu vienošanos ar risinājuma nodrošinātāju. Detalizētāk šādu autentifikācijas līdzekļu izmantošana tiks atrunāta vienošanās ietvaros.  16) noteikumu projekts paredz veikt arī tehniskus precizējumus noteikumos, piemēram, no noteikumu 4.1. apakšpunkta tiek svītrota norma, ka Izglītības un zinātnes ministrija kā pārzinis nodrošina reģistru kārtošanu, jo vairākiem reģistriem to kārtošana ir noteikta citos šo noteikumu punktos (par informācijas ievadi un aktualizēšanu attiecīgā reģistrā) vai pat citos normatīvajos aktos. Noteikumu 18. punktā jau pašlaik noteikts, ka reģistrus kārto saskaņā ar normatīvajiem aktiem par attiecīgo reģistru. Tāpat tehniski precizēts arī noteikumu 31. punkts (ņem vārā izmaiņas likumdošanā saistībā ar Administratīvi teritoriālo reformu).  Atsevišķi grozījumi noteikumos stājas spēkā:  a) 2021. gada 1. maijā, kas saistīts ar projekta "VIIS attīstība – izglītības monitoringa sistēma" (Nr. 2.2.1.1/17/I/019) īstenošanas termiņiem;  b) 2021. gada 28. jūnijā, kas saistīts ar Fizisko personu reģistra izveidi ar norādīto datumu. Tāpat datu apmaiņu ar Fizisko personu reģistru uzsāk sākot ar Fizisko personu reģistra izveidi, bet datu apmaiņas piemērošanu sāk ar 2020.gada 1.augustu, atbilstoši panāktajai vienošanās ar Pilsonības un migrācijas lietu pārvaldi un ņemot vērā laiku, kas nepieciešams pakalpju izstrādei.  c) 2021. gada 1. jūlijā, kas saistīts ar izmaiņām Latvijas administratīvi teritoriālajā iedalījumā atbilstoši Administratīvo teritoriju un apdzīvoto vietu likumam. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Noteikumu projekts neparedz jaunu pakalpojumu izveidi vai esošo pakalpojumu pilnveidi. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītības iestādes, izglītojamie, kredītiestādes, studējošie, Valsts zemes dienests. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts šo jomu neskar. |
| 3. | Administratīvo izmaksu monetārs novērtējums | Nav finansiālas ietekmes. |
| 4. | Atbilstības izmaksu monetārs novērtējums | Nav finansiālas ietekmes. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešams izstrādāt šādus tiesību aktu projektus:  1) Ministru kabineta noteikumu projektu “Grozījums Ministru kabineta 2020. gada 21. aprīļa noteikumos Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem””, ar ko tiks precizēts, informācijas apjoms kādu no VIIS saņem kredītiestādes;  2) Ministru kabineta noteikumu projektu “Grozījumi Ministru kabineta 2012.gada 9.oktobra noteikumos Nr.695 “Kārtība, kādā piešķir un finansē asistenta pakalpojumu izglītības iestādē””, precizējot VIIS ievadāmo informāciju par izglītojamam pieprasīto asistenta pakalpojumu;  3) Ministru kabineta noteikumu projektus, pamatojoties uz Starptautisko skolu likuma 5. panta sestajā daļā, 7. panta ceturtajā daļā, 8. panta otrajā daļā un 14. panta ceturtajā daļā minēto deleģējumu.” |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Atbilstoši Starptautisko skolu likuma pārejas noteikumu 2.punktam šīs anotācijas sadaļas 3.punktā minētie noteikumi Ministru kabinetam ir jāizdod līdz 2020. gada 31. decembrim. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē publicēts Izglītības un zinātnes ministrijas mājas lapā. Saite:  Pēc noteikumu projekta izskatīšanas Ministru kabinetā izglītības iestādēm tiks sagatavota informatīva vēstule par izmaiņām normatīvajā regulējumā. |
| 2. | Sabiedrības līdzdalība projekta izstrādē | Priekšlikumi vai iebildumi nav saņemti. |
| 3. | Sabiedrības līdzdalības rezultāti | Nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, izglītības iestādes un to dibinātāji, Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav nepieciešama.  Noteikumu projekta izpilde tiks īstenota esošo cilvēkresursu ietvaros. |
| 3. | Cita informācija | Noteikumu projekts tiks īstenots iesaistīto institūciju esošo valsts budžeta līdzekļu ietvaros. |

Izglītības un zinātnes ministre Ilga Šuplinska

Vīza: Jānis Volberts

K.Veldre, 67047857;

Kaspars.Veldre@izm.gov.lv

1. Hoover-Dempsey, K.V., Walker, J.M.T., Sandler, H.M., Whetsel, D., Green, C.L., Wilkins, A.S.,& Closson, K. (2005). Why do parents become involved? Research findings and implications. The Elementary School Journal, 106(2), 105-130 [↑](#footnote-ref-2)
2. Vienvirziena komunikācija nozīmē vecāku informēšanu par izglītojamā sekmēm, plānotajām aktivitātēm utt., un parasti tiek realizēta ziņojumu veidā – elektroniskajā žurnālā, īsziņās. Divvirzienu komunikācija atšķirībā no iepriekšējās ietver sevī interaktīvu dialogu starp pedagogu un vecākiem. Divvirziena komunikācija ir ietderīgāka, un tā ļauj pārliecināties, vai ziņojumu mērķis ir sasniegts. [↑](#footnote-ref-3)